b'\n_START_ARTICLE_\nLojze Novak\n_START_SECTION_\n\xc5\xbdivljenje\n_START_PARAGRAPH_\nLojze Novak se je rodil 17. junija 1927 v Murskih \xc4\x8crncih. Bil je najmlaj\xc5\xa1i sin o\xc4\x8deta Franca in mame Marije. Kasneje je dobil \xc5\xa1e sestro Marijo in brata Jo\xc5\xbeeta. Ni\xc5\xbejo gimnazijo je obiskoval v Ver\xc5\xbeeju pri Selezijancih, nato se je pa prepisal na Dr\xc5\xbeavno realno gimnazijo kneza Koclja v Murski Soboti, kjer je opravil malo maturo. Med okupacijo je bil na sezonskem delu v Celd\xc3\xb6m\xc3\xb6lku na Mad\xc5\xbearskem na Eszterh\xc3\xa1zijevem posestvu. Nekaj \xc4\x8dasa je bil zaposlen pri zasebnem prevozniku Janezu Mari\xc4\x8du iz Murskih \xc4\x8crncev, kjer je preva\xc5\xbeal gramoz. Nekako v za\xc4\x8detku meseca aprila 1945 po umiku mad\xc5\xbearske vojske iz Prekmurja se je pridru\xc5\xbeil va\xc5\xa1ki stra\xc5\xbei v Murskih \xc4\x8crncih._NEWLINE_Med drugo svetovno vojno naj bi zaradi mad\xc5\xbearske okupacije sprva bil naklonjen gibanju Osvobodilne fronte, kasneje pa naj bi se priklju\xc4\x8dil gibanju\xc2\xa0\xc2\xbbstra\xc5\xbearjev\xc2\xab. Zadnji\xc4\x8d so ga videli nekaj dni pred odhodom prekmurske brigade iz Prekmurja. Potem so se vezi z domovino pretrgale vse do leta 1949, ko je bil \xc5\xbee v Argentini. Ob koncu vojne 1945 se je umaknil na Koro\xc5\xa1ko, v eno izmed begunskih tabori\xc5\xa1\xc4\x8d. Morda je bilo to tabori\xc5\xa1\xc4\x8de Peggez pri Lienzu, vendar tega ne morem trditi z gotovostjo._NEWLINE_Od tu naprej imam podatke o njegovem \xc5\xbeivljenju v tabori\xc5\xa1\xc4\x8du Spittal na Dravi, kamor naj bi Novak pri\xc5\xa1el iz drugega tabori\xc5\xa1\xc4\x8da. Tu se je vpisal v \xc4\x8detrti letnik ni\xc5\xbeje gimnazije. V tem odbodbju je za\xc4\x8del objavljati svoje \xc4\x8drtice v tedniku Koro\xc5\xa1ka kronika. Tako kot ve\xc4\x8dina slovenskih beguncev je tudi Novak emigriral v Argentino, in sicer z ladjo General Holbrook, ki je v Buenos Aires priplula 5. februarja 1949._NEWLINE_Novak je bil eden prvih pisateljev iz avstrijskih tabori\xc5\xa1\xc4\x8d, ki se je v Buenos Airesu priklju\xc4\x8dil Balanti\xc4\x8devi pisateljski dru\xc5\xbeini._NEWLINE_Njegova prva slu\xc5\xbeba je bila v tekstilni tovarni Tintoreria Moron, kasneje je bil prodajalec v trgovini Bumar v Ramos Mejia. V Argentini je spoznal \xc5\xbeeno, ki je bila tudi Slovenka, in z njo imel 2 otroka. Kasneje je dobil slu\xc5\xbebo v tekstilni tovarni Modekraft v Floridi. Zadnja leta pred smrtjo je delal v pekarni Gran Pan, kasneje pa v Ortiz, v obeh kot vodja ekspedita._NEWLINE_Po ustanovitvi SKA leta 1954 je Novak postal njen \xc4\x8dlan in se vklju\xc4\x8dil v literarni odsek._NEWLINE_Umrl je 27. septembra 1986 zaradi sr\xc4\x8dnega infarkta.'